ಕಣಿವೆಬಿಳಚಿ: ಹಕ್ಕುಪತ್ರವೂ ಇಲ್ಲ.. ಹಕ್ಕುಗಳ ರಕ್ಷಣೆಯೂ ಇಲ್ಲ... ಬಸವಾಪಟ್ಟಣ: ಸಮೀಪದ ಕಣಿವೆಬಿಳಚಿ ಗ್ರಾಮದಲ್ಲಿ ಭದ್ರಾ ನಾಲೆಯ ಮೇಲ್ಭಾಗ ಎಂಟು ಎಕರೆ ಜಮೀನಿನಲ್ಲಿ 40 ವರ್ಷಗಳ ಹಿಂದೆಯೇ ಗುಡಿಸಲು ನಿರ್ಮಿಸಿಕೊಂಡಿರುವ ನಿವಾಸಿಗಳಿಗೆ ಇದುವರೆಗೂ ನಿವೇಶನದ ಹಕ್ಕುಪತ್ರ ದೊರೆಯದ್ದರಿಂದ ಸರ್ಕಾರದ ಸೌಲಭ್ಯಗಳು ಗಗನಕುಸುಮ ಆಗಿವೆ. ಸೂರಿಲ್ಲದ 125 ಬಡ ಕುಟುಂಬಗಳು ಈ ಪ್ರದೇಶದಲ್ಲಿ ಗುಡಿಸಲು ಕಟ್ಟಿಕೊಂಡಿದ್ದು, ಸರ್ಕಾರದ ದಾಖಲೆಗಳಲ್ಲಿ ಸೇರಿಲ್ಲ. ಅವುಗಳ ದಾಖಲೆ ಸಿಗದೇ ಸರ್ಕಾರದಿಂದ ವಿವಿಧ ಯೋಜನೆಗಳ ಸೌಲಭ್ಯವೂ ಸಿಗದಂತಾಗಿ ಪರದಾಟ ಮುಂದುವರಿದಿದೆ. ಹಕ್ಕುಪತ್ರ ಇಲ್ಲದಿದ್ದರೂ ಗ್ರಾಮ ಪಂಚಾಯಿತಿಯಿಂದ ವಿದ್ಯುತ್ ಸೌಲಭ್ಯ, ಕಚ್ಚಾ ರಸ್ತೆ ಹಾಗೂ ಜಲಜೀವನ್ ಮಿಷನ್ ಅಡಿ ಕುಡಿಯುವ ನೀರಿನ ಸೌಲಭ್ಯ ನೀಡಲಾಗಿದೆ. ಈಚೆಗೆ ಅಂಗನವಾಡಿ ಕೇಂದ್ರವನ್ನೂ ತೆರೆಯಲಾಗಿದೆ. ಸರ್ಕಾರ ಈ ಕುಟುಂಬಗಳಿಗೆ ಹಕ್ಕುಪತ್ರ ನೀಡಿದಲ್ಲಿ ಸರ್ಕಾರದ ವಿವಿಧ ಯೋಜನೆಗಳ ನೆರವು ದೊರೆಯಲು ಸಾಧ್ಯ ಎನ್ನುತ್ತಾರೆ ಗ್ರಾಮ ಪಂಚಾಯಿತಿ ಅಧ್ಯಕ್ಷೆ ದೀಪಾ ಮಲ್ಲೇಶ್ ಮತ್ತು ಸದಸ್ಯರಾದ ಎಸ್.ಅಣ್ಣೋಜಿರಾವ್, ಅಂಜನಾ ಬೋವಿ ಮತ್ತು ವಿಷ್ಣುಮೂರ್ತಿ. 20 ವರ್ಷಗಳ ಹಿಂದೆ ಇಲ್ಲಿಗೆ ಭೇಟಿ ನೀಡಿದ್ದ ಜಿಲ್ಲಾ, ತಾಲ್ಲೂಕು ಮಟ್ಟದ ಅಧಿಕಾರಿಗಳು ಸಮೀಕ್ಷೆ ನಡೆಸಿ ಹಕ್ಕುಪತ್ರ ಮಂಜೂರು ಮಾಡುವ ಭರವಸೆ ನೀಡಿದ್ದರಾದರೂ, ಈವರೆಗೆ ಈಡೇರಿಲ್ಲ ಎನ್ನುತ್ತಾರೆ ಗ್ರಾಮದ ಮುಖಂಡ ಡಿ.ಮಂಜುನಾಥ ಜಾಧವ್. ಪರಿಶಿಷ್ಟ ಜಾತಿ ಪಂಗಡ ಮತ್ತು ಹಿಂದುಳಿದ ವರ್ಗದ ಬಡ ಕೂಲಿಕಾರರ 50ಕ್ಕೂ ಅಧಿಕ ಮಕ್ಕಳು ನಿತ್ಯ ಶಾಲೆ ಕಾಲೇಜಿಗೆ ಪಟ್ಟಣಕ್ಕೆ ಹೋಗುತ್ತಿದ್ದಾರೆ. ಅವರಿಗೆ ನಿರ್ದಿಷ್ಟ ವಿಳಾಸದ ದಾಖಲೆ ದೊರೆಯದ್ದರಿಂದ ಸಮಸ್ಯೆ ಆಗುತ್ತಿದೆ. ನಿವೇಶನ ಹಕ್ಕುಪತ್ರಗಳಿಲ್ಲದೆ ವಸತಿ ಯೋಜನೆ ಅಡಿ ಪಕ್ಕಾ ಮನೆ ನಿರ್ಮಿಸಿಕೊಳ್ಳಲೂ ನೆರವು ಮಂಜೂರಾಗುತ್ತಿಲ್ಲ ಎಂದೂ ಅವರು ಹೇಳಿದರು. ಈ ಪ್ರದೇಶವು ಗುಡ್ಡದ ಇಳಿಜಾರಿನಲ್ಲಿ ಇರುವುದರಿಂದ ಮಳೆಗಾಲದಲ್ಲಿ ಕಚ್ಚಾರಸ್ತೆಗಳು ಕೊಚ್ಚಿಹೋಗುತ್ತಿವೆ. ಸಿ.ಸಿ. ರಸ್ತೆ, ಚರಂಡಿ ಸೌಲಭ್ಯ ಕಲ್ಪಿಸಲು ಸರ್ಕಾರದ ದಾಖಲೆಗಳು ಬೇಕು. ಮತ ಕೇಳಲು ಬರುವ ರಾಜಕಾರಣಿಗಳು ಆಶ್ವಾಸನೆ ನೀಡುತ್ತಾರಾದರೂ ನ್ಯಾಯ ಒದಗಿಸುತ್ತಿಲ್ಲ ಎಂದು ಇಲ್ಲಿನ ನಿವಾಸಿ ಸರಸ್ವತಿ ಬೇಸರ ವ್ಯಕ್ತಪಡಿಸಿದರು. ಮನೆಗಳ ದಾಖಲೆ ಇಲ್ಲದೇ ವಿದ್ಯುತ್ ಸೌಲಭ್ಯ ಪಡೆಯಲಾಗುತ್ತಿಲ್ಲ. ಕತ್ತಲಾದ ಕೂಡಲೇ ದೀಪ ಉರಿಸಲು ಸೀಮೆ ಎಣ್ಣೆಯೂ ದೊರೆಯದೇ ಹರಳೆಣ್ಣೆಯನ್ನೇ ಚಿಮಣಿ ಉರಿಸಲು ಆಶ್ರಯಿಸಬೇಕಿದ. ಭದ್ರಾ ಕಾಲುವೆಗೆ 1964ರಲ್ಲಿ ನಿರ್ಮಿಸಿದ್ದ ಸೇತುವೆ ಇತ್ತೀಚೆಗೆ ಕುಸಿದಿದ್ದು, ಈ ಪ್ರದೇಶದಲ್ಲಿರುವ ಪ್ರಾಥಮಿಕ ಆರೋಗ್ಯ ಕೇಂದ್ರಕ್ಕೆ ರೋಗಿಗಳು ಬರುವುದೂ ದುಸ್ತರವಾಗಿದೆ. ಕಣಿವೆಬಿಳಚಿ ಕ್ಯಾಂಪ್ನ ನಿವೇಶನಗಳಿಗೆ ಹಕ್ಕುಪತ್ರ ವ್ಯವಸ್ಥೆ ಮಾಡಿ ಎಂದು ತಹಶೀಲ್ದಾರರಿಗೂ, ಜಿಲ್ಲಾಧಿಕಾರಿಗಳಿಗೂ ಮನವಿ ಮಾಡಲಾಗಿದೆ ಎಂದು ನಿವಾಸಿ ಗುರುಮೂರ್ತಿ ಹೇಳಿದರು.